এবারে কি তৃণমূল কংগ্রেসের অস্বস্তি বাড়াতে চলেছেন রোজ ভ্যালি কাণ্ডে গ্রেফতার হওয়া সাংসদ তাপস পাল?
মঙ্গলবার কলকাতায় সিবিআই দফতরে হাজিরা দেবেন আরও এক তৃণমূল সাংসদ সুদীপ বন্দ্যোপাধ্যায়। তাঁকেও রোজ ভ্যালি কাণ্ডে জেরা করবে সিবিআই। তার আগের দিনই তাপস পাল যা বললেন, তাতে সুদীপ বন্দ্যোপাধ্যায়-সহ গোটা তৃণমূল নেতৃত্বের চিন্তা বাড়তে বাধ্য। এদিন ভূবনেশ্বরে সিবিআই হেফাজতে থাকা তাপস সংবাদমাধ্যমকে বলেন, ‘কাল সব জানতে পারবেন।’ অভিনেতা-সাংসদকে প্রভাবশালী বলে আদালতে দাবি করেছে সিবিআই। সেই প্রসঙ্গে তাপস বলেন, ‘আমি সোজা মানুষ, নির্দোষ। কোনও ভুল করিনি।’ আগামীকালই তাপসকে ফের আদালতে পেশ করা হবে। ফলে কাল ঠিক কী জানা যাবে, তাপসের বক্তব্যের পরে তা নিয়ে কৌতূহল তৈরি হয়েছে।
আরও পড়ুন
তাপস-শতাব্দীর নানা মুহূর্ত
চন্দননগরে পৈতৃক বাড়ি সিল কেন? মায়ের উপরে অত্যাচার করতেন তৃণমূল সাংসদ?
সিবিআই সূত্র উদ্ধৃত করে বিভিন্ন সংবাদমাধ্যমের দাবি অনুযায়ী, সুদীপের সঙ্গে রোজ ভ্যালির যোগ প্রমাণ করতে মরিয়া সিবিআই। সেই প্রমাণ জোগাড় করতে রবিবার দিনভর তাপস পালকে জেরা করেছেন সিবিআই গোয়েন্দারা। সুদীপের সঙ্গে রোজ ভ্যালি বা সংস্থার চেয়ারম্যান গৌতম কুন্ডুর কী যোগাযোগ ছিল, তাপসের থেকে সেই তথ্যই জানতে চাইছেন গোয়েন্দারা। সুদীপ-রোজ ভ্যালি যোগ নিয়ে তাপসের সাক্ষ্য অত্যন্ত গুরুত্বপূর্ণ হতে চলেছে। তাই সুদীপের সিবিআই হাজিরার ঠিক আগের দিন তাপসের ছোট বক্তব্য যথেষ্ট ইঙ্গিতপূর্ণ। কাল সত্যিই কী জানা যায়, এখন সেটাই দেখার।